適齋示池水大篇效元白體相答
作者：樓鑰
朝代：宋

paragraphs: 適齋一片心，它人難與比。
少時發此念，樂施到莫齒。
婚姻成者衆，葬埋不知幾。
義氣追古人，仁風動桑梓。
利益及物物，方便形事事。
先正有此言，源流固有自。
外家有大池，清波照叢桂。
來者不問誰，小大聽盈器。
及其旱將涸，一雨復清泚。
我舅爲欣然，作詩自言志。
平生欲濟人，往往多割己。
向來俸可分，掛冠踰一紀。
心勤力不逮，不得盡如意。
安得有貲財，如此池中水。
來求則應之，吾心斯足矣。
長篇筆餘力，亹亹遂滿紙。
病足正僵卧，三誦爲之起。
韵險不容次，愚言不能止。
公曰汝答我，只用元白體。
公心與天通，言合孟軻氏。
菽粟如水火，此意豈不美。
黄金土同價，但恐無此理。
求水易足用，近止及鄰里。
上不過飲食，下亦止濯洗。
求財則無厭，來不問遠邇。
應者力已竭，求者殊未已。
有如一富翁，獨處百家市。
始焉逐什一，貧富本相濟。
餘波被四鄰，人情皆可喜。
久之責望重，爭訟隨謗毀。
不言理曲直，但謂富者鄙。
堯舜有至仁，猶病在博施。
所以漢劉德，其言有深旨。
富者民之怨，百萬輒散棄。
貧富各有分，取予尤不易。
生長在舅側，義事熟於耳。
頗亦知爲人，緩急力不計。
舅言出於仁，甥言裁以義。
二者若不同，同歸於一揆。
愛苟無差等，兼愛幾墨子。
豈惟道非中，安有力及此。
仁民與愛物，要自親親始。